**Lemmenlaiva** (engl. *The Love Boat*) oli yhdysvaltalainen televisiosarja, jota kuvattiin vuosina 1977–1986 yhteensä 249 jakson verran. Sarjan tapahtumapaikkana oli useimmiten Princess Cruises -yhtiön omistama Pacific Princess -risteilyalus, joka purjehti pääasiassa Los Angelesin ja Acapulcon välillä. Päänäyttelijöiden lisäksi sarjan jokaisessa jaksossa esiintyi useita televisio- ja elokuvatähtiä sekä muita julkisuuden henkilöitä.

Sarjan alkaessa 1970-luvun lopulla se nähtiin mainoksena, jolla houkuteltiin keskiluokan ihmisiä kodeistaan halvoille muutaman päivän risteilyille Meksikoon tai Karibialle.*kenen mukaan?* Sarja sai jatkoa vuosina 1998–1999, jolloin kuvattiin lyhytaikaiseksi jäänyt *Lemmenlaiva - uudet tuulet* -sarja.

Lemmenlaiva-elokuvat
--------------------

Sarja perustui kolmeen televisioelokuvaan: *Lemmenlaiva* (*The Love Boat*, 1976), *Lemmenlaiva II* (*The Love Boat II*) ja *Uusi Lemmenlaiva* (*The New Love Boat*), joiden mukaan sarja nimettiin. *Lemmenlaiva*-elokuva perustui risteilyjärjestäjä Jeraldine Saundersin kirjaan *Lemmenlaivat*.

Näyttelijät
-----------

|  |  |  |
| --- | --- | --- |
|  Gavin MacLeod  | … |  kapteeni Merrill Stubing
  |
|  Bernie Kopell  | … |  laivan lääkäri Adam Bricker
  |
|  Ted Lange  | … |  baarimestari Isaac Washington
  |
|  Fred Grandy  | … |  purseri Burl "Gopher" Smith
  |
|  Lauren Tewes  | … |  risteilyemäntä Julie McCoy (1977–1984 ja 1986)
  |
|  Pat Klous  | … |  risteilyemäntä Judy McCoy (1984–1986)
  |
|  Jill Whelan  | … |  Vicki Stubing (1979–1986)
  |
|  Ted McGinley  | … |  valokuvaaja Ashley Covington "Ace" Evans (1984–1986)
  |

Laiva
-----

Televisiosarjan laivalla on ollut useita nimiä ohjelman teon jälkeen ja sen myötä ilmeisesti useita omistajia. Välimerelle päätynyttä laivaa käytettiin lähinnä huumeiden salakuljetukseen. Poliisit tekivät kreikkalaisessa Pireuksen satamassa laivalle tarkastuksen ja löysivät 25 kg heroiinia. Vuonna 2009 Italian rannikkovartiosto otti laivan haltuunsa ja siitä pitäen se oli Genovan satamassa käyttämättömänä rapistuen. Muuan turkkilainen romuttamiseen erikoistunut yritys osti laivan 2,5 miljoonalla eurolla romutettavaksi vuonna 2012.

Sarja Suomessa
--------------

Suomen televisiossa sarjan esittäminen aloitettiin ensimmäistä kertaa vuonna 1979 MTV:llä. Sarjaa esitettiin MTV:llä 1980-luvun puolivälin tietämille, lukuunottamatta ajoittaisia esitystaukoja. Sarjan esittäminen aloitettiin uusintana MTV3-kanavalla vuonna 1994, jota esitettiin alkuvuoteen 1997 asti, lukuunottamatta ajoittaisia esitystaukoja.

Lähteet
-------

1. ↑  Muistatko Lemmenlaivan? Näin on käynyt sarjan laivalle *Voice.fi*.  15.3.2012. Viitattu 15.3.2012.
2. ↑  World:Europe TV boat held after drugs seizure *bbc.co.uk*.  29.11.1998. Viitattu 16.12.2014.
3. ↑  Möttölä, Marjatta: "Lemmenlaiva" -sarja välipalaksi mainoksille.  *Helsingin Sanomat*, 22.11.1979, s. 43. Näköislehti, tilaajille. Viitattu 17.2.2024.
4. ↑  Avola, Pertti: Vanhat sarjat eivät pölyty.  *Helsingin Sanomat*, 19.12.1994, s. 42. Näköislehti, tilaajille. Viitattu 17.2.2024.
5. ↑  Ohjelmatiedot 7.1.1997 (ohjelmatiedoissa televisio-ohjelman Lemmenlaiva kohdalla maininta: "Amerikkalainen sarja päättyy".  *Helsingin Sanomat*, 6.1.1997, s. 42. Näköislehti, tilaajille. Viitattu 17.2.2024.